open-index/open-wikipedia-markdown huggingface dataset:
רונן מרלי

**רונן מרלי** (נולד ב-31 באוקטובר 1971) הוא ראש עיריית נהריה. אלוף-משנה במילואים. בשירותו הצבאי שירת כקצין אג"ם של פיקוד הדרום, מפקד חטיבת ביסלמ"ח, מפקד עוצבת ברעם ומפקד גדוד צבר.

## ביוגרפיה
מרלי נולד וגדל בנהריה. עם גיוסו לצה"ל שובץ בחטיבת גבעתי, עבר הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה כמפקד מחלקה. בהמשך שימש כמפקד פלוגה בחטיבה ולאחר מכן כמפקד פלחה"ן גבעתי בעת הלחימה בדרום לבנון. ב-2003 הועלה לדרגת סגן-אלוף ומונה למפקד גדוד צבר והוביל אותו בלחימה ברצועת עזה, בתפקידו שימש עד שנת 2005. בשנים 2005–2006 היה מפקד גדוד "הדס" בבה"ד 1, ובשנים 2006–2007 היה מפקד גדוד גפן בבה"ד 1. בשנים 2007–2008 שימש כסגן מפקד חטיבת גבעתי.

לאחר מכן הועלה לדרגת אלוף-משנה ומונה למפקד עוצבת ברעם ושימש בתפקידו בשנים 2008–2010. בשנת 2011 מונה למפקד חטיבת ביסלמ"ח עד שנת 2013, בחודש יוני 2013 מונה לקצין אג"ם של פיקוד הדרום ושימש בתפקידו עד ספטמבר 2015.

באוקטובר 2014 נקבע כי אלוף-משנה מרלי יועלה לדרגת תת-אלוף וימונה לראש מטה פיקוד הצפון, אך באפריל 2015 החליט מרלי לוותר על הקידום ולפרוש מצה"ל. עד לשחרורו שימש כמפקד קורס מג"דים.

מאז שנת 2016 שימש כמנחה בכיר בקורס "ייעוד וייחוד", המסמיך את המועמדים לקבל דרגת רב-סרן בצה"ל.

### ראש עיריית נהריה
בבחירות לרשויות המקומיות 2018 התמודד לראשות עיריית נהריה מטעם "דרך חדשה", והביס את ראש העיר הוותיק ז'קי סבג ברוב של 58.6%.

[250px|ממוזער|שמאל|רונן מרלי וכוחות הסיוע של [צבא הגנה לישראל|צה"ל לחילוץ אזרחים באזורי ההצפות בנהריה, ינואר 2020. השני משמאל, שלומי בינדר]]

בינואר 2020, בעקבות מערכת חורפית קשה אשר לא נראתה באזור הגליל המערבי עשרות שנים, שטפו מים רבים שמקורם בגב ההר את העיר, בעיקר ממזרח ולאורך מרכז העיר, בערוץ נחל געתון, שזורם לאורך רחוב הגעתון. בשיטפון נספה תושב העיר, העיר ספגה נזקים כבדים שהוערכו במליוני שקלים ושותקה לחלוטין למשך יום שלם. במהלך האירוע קיים מרלי חמ"ל אחוד עם כלל כוחות ההצלה שפעלו להצלת חיי אדם ועזרו למאות תושבים שנתקעו בחלקים שונים בעיר.

בבחירות לרשויות המקומיות בפברואר 2024 נבחר לקדנציה שנייה ברוב של 94% מהקולות לאחר הבחירות, הגיש מרלי תביעת דיבה נגד שלושה תושבים בעיר. מתוכם שני מתמודדים בבחירות.

מרלי נשוי לעידית ואב לשלושה.

### תפקידים ציבוריים נוספים
יו"ר אשכול גליל מערבי, יו"ר הרשות לפיתוח הגליל וסגן יו"ר מרכז השלטון המקומי.

## קישורים חיצוניים

* 
* 
* נועם שרעבי, הבית של החי"ר, ביטאון ביבשה, גיליון 22, פברואר 2013
* 
* 
* בחירות מקומיות 2018, בואו להכיר את המועמדים של נהריה, באתר Mynet, ספטמבר 2018
* 

## הערות שוליים

קטגוריה:מפקדי עוצבת ברעם
קטגוריה:מפקדי חטיבת ביסלמ"ח
קטגוריה:מפקדי גדוד צבר
קטגוריה:מפקדי גדוד גפן
קטגוריה:קציני אג"ם של פיקוד הדרום
קטגוריה:ראשי עיריית נהריה
קטגוריה:ראשי רשויות מקומיות מטעם העבודה
קטגוריה:ראשי רשויות מקומיות שנבחרו ברשימה עצמאית
קטגוריה:קציני צה"ל בכירים בראשות רשויות מקומיות בישראל
קטגוריה:אלופי-משנה בצה"ל
קטגוריה:ישראלים שנולדו ב-1971
ירון בוים

**ירון בוים** (נולד בשנת 1964) הוא איש חינוך והוראה ישראלי. בעבר קצין בצה"ל בדרגת אלוף-משנה.

## ביוגרפיה
בוים נולד וגדל בקריית אתא. בנעוריו למד בישיבה התיכונית בנחלים השייכת לרשת ישיבות בני-עקיבא. עם גיוסו לצה"ל בשנת 1983 שובץ בחטיבת הנח"ל. בנח"ל עבר בוים הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה כמפקד מחלקה. בוים שימש במספר תפקידי פיקוד בחטיבה. בשנים 1996–1998 שימש כמפקד גדוד 50 (בזלת) בחטיבת הנח"ל, אותו הוביל בעת הלחימה בדרום לבנון. בהמשך פיקד בשנים 1999–2001 על בסיס האימון החטיבתי של הנח"ל. לאחר מכן הועלה לדרגת אלוף-משנה ושימש בשנים 2001–2003 בעת האינתיפאדה השנייה כמפקד חטיבת עציון באוגדת איו"ש. בשנים 2004–2006 שימש כמפקד חטיבת מילואים (חטיבת ירושלים) ובמקביל כמפקד בא"פ לכיש. בתפקידו הבא שימש בשנים 2006–2008 כסגן מפקד אוגדה 162. בשנים 2008–2011 שימש כמפקד חטיבת ביסלמ"ח, ובין השנים 2011–2013 שירת כמפקד מגמת אימוני מפקדות חטיבה בזרוע היבשה. לאחר סיום תפקידו האחרון השתחרר מצה"ל בשנת 2013.

אחרי סיום הקריירה הצבאית שימש בוים כמורה להיסטוריה ואזרחות בתיכון הישיבתי "נריה" שבמועצה האזורית שדות נגב. בהמשך שימש כמנהל התיכון.

כיום הוא מורה להיסטוריה ולאזרחות בבית הספר התיכון מקיף דרכא בנתיבות.

## קישורים חיצוניים
* 
* אור בוטבול, מקור בחי"ר, במחנה,  16 במרץ 2011

## הערות שוליים

קטגוריה:מפקדי חטיבת ביסלמ"ח
קטגוריה:מפקדי חטיבת עציון
קטגוריה:מפקדי חטיבת ירושלים
קטגוריה:מפקדי גדוד 50
קטגוריה:אנשי חינוך ישראלים
קטגוריה:מפקדי בא"פ לכיש
קטגוריה:בוגרי ישיבת נחלים
קטגוריה:אלופי-משנה בצה"ל
קטגוריה:ישראלים שנולדו ב-1964
אפרים ברנד

**אפרים ברנד (בר)** (נולד ב-1936) הוא קצין צה"ל בדימוס בדרגת אלוף-משנה, שכיהן כמפקד חטיבה 55, חטיבת צנחנים במילואים.

## שירותו הצבאי
ברנד נולד וגדל בעין חרוד. עם גיוסו לצה"ל התנדב לצנחנים. בצנחנים עבר ברנד מסלול הכשרה כלוחם וקורס מ"כים חי"ר וכן לחם בפעולות התגמול ועוטר בצל"ש אלוף על גבורתו. בהמשך עבר קורס קציני חי"ר. עם סיום הקורס שימש כמפקד מחלקה בסיירת צנחנים. ברנד לחם במלחמת סיני והשתתף בקרב המיתלה. על לחימתו בקרב הוענק לו צל"ש שהומר בהמשך בעיטור העוז.

בשירות המילואים שימש ברנד, בתפקידי פיקוד שונים בחטיבת הצנחנים "הנשר השחור". במלחמת ששת הימים שימש כמפקד גדוד 57 תחת מפקד החטיבה דני מט ונטל חלק בקרב אום-כתף. במלחמת יום הכיפורים שימש כמפקד גדוד 469 בחטיבה. הגדוד שימש כעתודה באוגדה 143 ובין היתר כבש את שדה התעופה פאיד לאחר צליחת התעלה. בהמשך מונה ברנד למפקד חטיבה 55 בדרגת אל"ם.

## קישורים חיצוניים
* עיטור העוז שהוענק לסג"ם אפרים בר (ברנד), מתוך אתר "בעוז רוחם".
* , כפי שהועלה ב"אתר הגבורה".
* 

## הערות שוליים

קטגוריה:מעוטרי עיטור העוז במלחמת סיני
קטגוריה:מפקדי חטיבה 55
קטגוריה:מעוטרי צל"ש אלוף
קטגוריה:אלופי-משנה בצה"ל
קטגוריה:עין חרוד מאוחד: אישים
קטגוריה:מפקדי מחלקות במלחמת סיני
קטגוריה:מפקדי גדודים במלחמת ששת הימים
קטגוריה:מפקדי גדודים במלחמת יום הכיפורים
קטגוריה:חיילי חיל הרגלים במלחמת סיני
קטגוריה:חיילי חיל הרגלים במלחמת ששת הימים
קטגוריה:חיילי חיל הרגלים במלחמת יום הכיפורים
קטגוריה:ישראלים שנולדו ב-1936
סלאנה

**סלאנה** (בסלובקית: **Slaná**, בהונגרית: **Sajó**, בגרמנית: **Salza**) הוא נהר באורך של כ-230 קילומטרים הזורם במרכז סלובקיה ובצפון מזרח הונגריה.

הנהר נובע מהר סטוליצה, שהוא חלק מרכס ההרים המתכתיים של סלובקיה, בהרי הקרפטים המערביים, ממזרח לברזנו. לאחר זרימה צפון מזרחית של כ-100 קילומטרים בסלובקיה הנחל אוסף מים מיובלים ובהמשך עובר את הגבול להונגריה באזור הררי. הוא חולף דרך מישקולץ, מתאחד עם הורנד ונשפך לתוך הטיסה. בהונגריה הנהר נושא את השם **שאיו**.

## קישורים חיצוניים

קטגוריה:סלובקיה: נהרות ונחלים
קטגוריה:הונגריה: נהרות ונחלים
Summer '68

"**Summer '68**" הוא שיר של פינק פלויד הכלול באלבומם מ-1970 Atom Heart Mother.

## הקלטה
"Summer '68" נכתב והושר על ידי ריצ'רד רייט, והוקלט באולפני אבי רוד ביולי 1970. מילות השיר מתארות את פגישתו של רייט עם גרופי ב-1968.

ב-4 בדצמבר 1968, גרסה לא שלמה של השיר, שכותרתה "One Night Stand", החלה באולפני Abbey Road. הלהקה המשיכה לעבוד עליו עד 16 בדצמבר, ובסופו של דבר היא בוטלה על ידי הלהקה ב-16 בינואר 1969 לאחר ישיבה באבי רוד.

## ביקורת
בביקורת רטרוספקטיבית לאלבום Atom Heart Mother, אירווינג טאן מ-Sputnik Music העניק ל-"Summer 68" ביקורת חיובית, ותיאר אותו כ"רצועה הקליטה והנגישה ביותר באלבום". טאן נהנה מאוד מהשירה של רייט, "ברייקים של סולו החצוצרה הבומבסטיים", והאמין שלשיר יש "פזמון גרובי".

בסקירה רטרוספקטיבית נוספת לאלבום *Atom Heart Mother*, IGN תיארו את "Summer '68" כ"נעימת פופ קליטה, מהירה ושמחה שנכתבה והושרה על ידי ריצ'רד רייט" אשר היא "אחד השירים הבודדים שרייט עשה אי פעם עבור פינק פלויד וזה למעשה די בסדר."

## משתתפים
* ריצ'רד רייט - שירה מובילה, פסנתר, אורגן האמונד
* דייוויד גילמור - גיטרה אקוסטית גיטרה קלאסית, קולות רקע
* רוג'ר ווטרס - גיטרה בס
* ניק מייסון - תופים, כלי הקשה

עם:
* Abbey Road Session Pops Orchestra – כלי נשיפה

## קישורים חיצוניים

## הערות שוליים

קטגוריה:שירי פינק פלויד
קטגוריה:שירים באנגלית
קטגוריה:שירים על גרופיות
קטגוריה:שירים על הקיץ
קטגוריה:שירים על נוסטלגיה
נפתלי יעקב הכהן

הרב **נפתלי יעקב הכהן** (י"ט בתשרי תרמ"ה, 8 באוקטובר 1884 - ט"ו בכסלו תשל"ב, 3 בדצמבר 1971) היה דיין בעיר קירליבאבא שבבוקובינה, רב וראש ישיבה בעיר  שבהונגריה. ידוע בשל חיבוריו "אוצר הגדולים אלופי יעקב" ו"סבר נפתלי".

## ביוגרפיה
נולד בעיירה נאנאש בהונגריה למשה וחיה פארל כהן. היה תלמידו של הרב משה גרינוולד בעל "ערוגות הבושם". בגיל 18 הוסמך לרבנות ולדיינות על ידי רבותיו וכן על ידי הרב משולם ראטה מחבר הספר "קול מבשר". באותה שנה נישא לשרה טוייבא בת הרב חיים דב וורצברגר, מצאצאי רבי יצחק חיות מפראג, הט"ז, התוספות יום טוב. לאחר נישואיו התמנה לדיין ומורה הוראה בעיירה קירליבאבא שבבוקובינה.

ב-1941 הוגלה לטרנסניסטריה, שם שהה בגטו במשך שלוש שנים. לאחר מלחמת העולם השנייה עבר לעיר מ שבהונגריה, ושרידי הקהילה בחרו בו כרב הקהילה. במהאיפלאלווא הקים בית דין להתיר עגונות ששרדו ממחנות ההשמדה, לצורך זה היה בקשר עם הרב יצחק יעקב וייס בעל "מנחת יצחק" וכן עם גדולי הרבנים. כמו כן הקים ישיבה לבחורים ששרדו את השואה.

בשנת תש"ח עלה לארץ ישראל והתיישב בחיפה. שם החל באיסוף חומר לתולדות גדולי ישראל שלאחר חתימת התלמוד ועד לדור השולחן ערוך, תקופה של כאלף שנה. תוך ארבע שנים עלה בידו להכין לדפוס את ספרו בן תשעת החלקים, בשם "אוצר הגדולים אלופי יעקב", הכולל תולדות גדולי ישראל מתקופת הגאונים הראשונים, משנת דש"ן חתימת התלמוד, (590 לספירה) עד שנת הש"ן (1590 לספירה), נדפס בשנת תשכ"ז.

נפטר בט"ו בכסלו שנת תשל"ב (1971) בגיל 87 ונטמן בבית הקברות שומרי שבת בבני ברק.

## מספריו ומאמריו
* אוצר הגדולים אלופי יעקב תשעה חלקים
* סבר נפתלי – פירושים על פרשות השבוע ומועדים
* דרשות והדרנים על סיומי הש"ס ומשניות
* אגרות ומכתבים עם גדולי הרבנים והאדמו"רים בהם חידושי תורה ודרושים
* **קונטרס סבר נפתלי** : מאמר קנה בינה: בו מבואר שמעתתא דקנין בעי כוונה / מאת רבי נפתלי יעקב הכהן ; יו"ל מכתי"ק / הרב ע. בן זאב. מכון סבר נפתלי להוצאת ספרי כקש"ת הגה"צ רבי נפתלי יעקב הכהן זצללה"ה, תשע"ב.
* **ספר סבר נפתלי על התורה** / אשר השאיר אחריו רבינו נפתלי יעקב הכהן. [בני ברק] : מכון סבר נפתלי, תשפ"א. כולל תולדות המחבר בסוף חלק ד.

## קישורים חיצוניים
* 

## לקריאה נוספת
*סבר נפתלי תולדות המחבר
*חכמי טרנסלווניה
*ספר תולדות יהודי מארמארוש
*חכמי ורבני רומניה ובוקובינה, בין שתי מלחמות העולם

קטגוריה:רבנים בשואה
קטגוריה:רבנים הונגרים
קטגוריה:ישראלים ילידי הונגריה
קטגוריה:עולים לאחר קום המדינה: 1948–1950
קטגוריה:רבנים ישראלים
קטגוריה:רבנים אורתודוקסים
קטגוריה:אישים הקבורים בבית הקברות שומרי שבת
קטגוריה:חיפה: רבנים
קטגוריה:ישראלים שנולדו ב-1884
קטגוריה:ישראלים שנפטרו ב-1971
Discovery Family

**Discovery Family** (בעבר **Discovery Kids** ולאחר מכן **The Hub**) הוא ערוץ טלוויזיה אמריקאי משפחתי, אשר במקור מיועד לילדים. הערוץ נמצא בבעלות משותפת של האחים וורנר דיסקברי  והסברו. ב-13 באוקטובר 2014, שינה את שמו ל-"Discovery Family".

נכון לאוגוסט 2013, היה הערוץ זמין לכ-72,237,000 משקי בית אמריקאים (63.25% ממשקי בית עם טלוויזיה).

## היסטוריה
### Discovery Kids
באוקטובר 1996, השיקה חברת דיסקברי את ערוץ "Discovery Kids", כחלק מחבילה של ארבעה ערוצים, הכוללים בין היתר את "ערוץ המדע" ("Science Channel"). עם השקתו, הציעה חברת דיסקברי בערוץ תוכניות טבע ומדע לילדים בגילאי 6 עד 11. בשלהי 2001, הגיע הערוץ לכ-15 מיליון משקי בית, ובספטמבר של אותה שנה הושקה גרסה קנדית של הערוץ בקנדה. ב-2006, הגיע הערוץ ליותר מ-43 מיליון משקי בית.

### Hub
ב-30 באפריל 2009, הודיעה חברת הסברו כי היא מתכננת הקמת מיזם משותף יחד עם דיסקברי, אשר במהלכו יוקם ערוץ טלוויזיה חדש לילדים ונוער. במסגרת המיזם, דיסקברי יהיו אחראים על ההפצה והפרסום בעוד הסברו יהיו אחראים על תוכני הערוץ. בינואר 2010 נודע כי זה הערוץ יהיה "The Hub", וכמה חודשים לאחר מכן כי הוא יושק ב-10 באוקטובר לאותה שנה, וכי הוא יחליף את "Discovery Kids".

ביוני 2011 הצביעה חברת דיסקברי לוועדה לניירות ערך ולבורסות של ארצות הברית על כך שהערוץ עשוי להיות פחות שווה משחשבו בעבר, לאחר שלא זכה הערוץ לפופולריות רבה אלא לנתוני צפייה נמוכים במיוחד.

ב-2013, שונה שם הערוץ ל-"Hub Network". באוקטובר 2014 הוחלט שוב לשנות את השם, הפעם לערוץ "Discovery Family", ולהתחיל לשדר שם יותר תוכניות של חברת דיסקברי.

התוכנית הכי פופולרית של הערוץ בין השנים 2010–2014 הייתה הפוני הקטן שלי: חברות היא קסם הפופולרית, וכמו כן משודרות תוכניות ילדים נוספות כגון רובוטריקים, תותית ופט שופ.

החל משנת 2014 הערוץ עבר שינויים והחל לשדר בנוסף תוכניות על טבע ותוכניות משפחה נוספות מערוצי חברת דיסקברי אליה הוחזרה.

## סמלילי הערוץ לאורך השנים


Discovery Kids logo.png|סמלילו הראשון של הערוץ, כ-"Discovery Kids"
הלוגו של הערוץ.png|סמלילו השני של הערוץ, כ-"The Hub"
Hub Network logo 2014.png|סמלילו השלישי של הערוץ, כ-"Hub Network"



## קישורים חיצוניים
* 

* אתר הערוץ 

## הערות שוליים

קטגוריה:ערוצי טלוויזיה לילדים
קטגוריה:ערוצי טלוויזיה אמריקאיים
קרב טליסו

**קרב טליסו** במלחמת רוסיה–יפן התרחש ב-14-15 ביוני 1904 במחוז ליאונינג ליד תחנת הרכבת ואפאנגואו - כ-130 ק"מ מפורט ארתור. הרוסים רצו להגיע לפורט ארתור הנצורה. הקרב הסתיים בניצחון יפני.

## רקע
לאחר שכוחות היפנים ניתקו את קשר היבשתי בין הכוחות הרוסים במבצר פורט ארתור לכוח העיקרי, גנרל אלכסיי קורופטקין החליט שיש לפעול לפתיחת ציר לפורט ארתור. המשימה הוטלה על כוח צבאי בהיקף של כ-33 אלף חיילים בפיקוד גאורגי שטקלברג. הפעולה בוצעה לפי דרישת מפקד הצבאי באזור, האדמירל יבגני אלכסייב, שדאג לגורל הצי הנצור. לשטקלברג ניתנה פקודה לנוע לכיוון פורט ארתור, להגיע למגע עם היפנים ועל ידי כך להקטין את היקף הכוח סביב פורט ארתור. יחד עם זאת, נדרש לא להגיע לעימות חזיתי עם כוח עודף ולא להגיע לניצול מלא של העתודות. המטרה הסופית של המבצע הייתה הגעת הכוח לפורט ארתור. שליחת כוח צבאי לכיוון פורט ארתור הייתה בניגוד לאסטרטגיה ההגנתית של אלכסיי קורופטקין ולכן הוא טען שיש קושי לתת לשטקלברג את כל מה שדרוש לו. גם הפקודות שניתנו לשטקלברג לא היו חדות מספיק.

היפנים שיפצו את הנמל בדאליין ויכלו לתגבר את הכוחות ללא הפרעה. כאשר נודע להם על כוונת הרוסים להגיע לפורט ארתור, הכוח באזור חולק לצבא מס' 3 שנשאר סביב המבצר הנצור ולצבא מס' 2 שהתחיל לנוע צפונה לאורך מסילת רכבת במטרה להגיע למגע עם הרוסים.

לפני הקרב הרוסים התרכזו דרומית לעיירה ואפאנגואו בקרבת מסילת הברזל.

## מהלך הקרב

ב-14 ביוני היפנים התחילו במתקפה עם חלק מהכוח שהיה ברשותם. הרוסים עמדו במתקפה ולאחר גילוי שרק חלק מהכוח היפני משתתף בה אף תכננו לתקוף בחזרה ולהתקדם דרומה. במהלך הלילה היפנים שינו את מיקום הצבת התותחים ואף קיבלו תגבורת בכוח אש. במהלך היום התברר שליפנים קיימת עליונות בכמות כוח אש תותחים וגם בדיוק הירי.

לרוסים שהחלו לתקוף מבוקר 15 ביוני נגרמו אבדות גדולות מירי תותחים כבד. היפנים מצדם החלו במתקפה באגף הימני של החזית הרוסית. לקראת 8 בבוקר האגף הימני של הרוסים כבר היה מותקף מ-3 חזיתות. לאזור זה נשלחה תגבורת והרוסים הצליחו להחזיק בעמדות. לקראת 11:30 הגיעו למטה הרוסי ידיעות על נוכחות יפנית משמעותית צפונית לעמדות המוחזקות. בשעה 14:00 הגיעו התגבורות והחלו בפריקה מהרכבת. לאור האש הכבדה של התותחים היפנים, תגבורות אלו לא יכלו להתארגן ולהשתתף בקרב. בעקבות הידיעות משדה הקרב ובמטרה למנוע כיתור של הכוח ניתנה פקודה לנסיגה כללית. הגשם החזק שפרץ באזור מנע מהיפנים להמשיך ולרדוף את הרוסים הנסוגים. לקראת הערב הנסיגה הסתיימה וכל היחידות הרוסיות התרכזו סביב תחנת רכבת ונזלין.

## תוצאות הקרב
כתוצאה מהקרב והנסיגה הרוסית, הכוחות היפנים סביב פורט ארתור יכלו להמשיך במצור ללא הפרעה. לא היו ניסיונות נוספים להגיע לפורט ארתור דרך היבשה מצד הרוסי.

גנרל שטקלברג הואשם בכישלון המטלה שהוטלה עליו. מעשית, בין הסיבות העיקריות לכישלון היו הבדלים בהשקפת עולם של ניהול המלחמה בין שר המלחמה אלכסיי קורופטקין שדגל בהגנה לבין מפקד הכוחות באזור יבגני אלכסייב שדגל במדיניות התקפית.

## קישורים חיצוניים

* תיאור מפורט של הקרב 

קטגוריה:מלחמת רוסיה–יפן: קרבות
קטגוריה:1904 ברוסיה
נמל התעופה הבין-לאומי שרמטייבו

**נמל התעופה שֶרֶמֶטְיֶיבוֹ** (ברוסית: **Международный аэропорт Шереметьево**) הוא נמל תעופה בינלאומי הממוקם כ-29 ק"מ מצפון-מערב למרכז העיר מוסקבה. זהו נמל התעופה הגדול והעמוס שבנמלי התעופה ברוסיה, והוא משמש כנמל הבית לטיסות אזרחיות-מסחריות של חברת התעופה הרוסית אירופלוט. הוא משרת מעל 40 מיליון נוסעים וכ-300 אלף טיסות בשנה.

## היסטוריה
נמל התעופה שרמטייבו נפתח באוגוסט 1959 והטיסה הבינלאומית הראשונה יצאה ממנו ב-1 ביוני 1960 לברלין. בשנת 1964 נפתח טרמינל שרמטייבו-1 המשמש לטיסות פנים ברוסיה. בינואר 1980, לקראת אולימפיאדת הקיץ במוסקבה, נחנך טרמינל שרמטייבו-2 הדומה בתכנונו לטרמינל בשדה התעופה של הנובר, במטרה לשמש כמעבר הראשי של התעבורה הבינלאומית.

למעשה, שני הטרמינלים מופרדים לחלוטין אחד מהשני כשני נמלי תעופה שונים אך שניהם משתמשים באותם מסלולים להמראות ונחיתות.

## תוכנית הפיתוח
התחרות הגוברת של נמל התעופה שרמטייבו מול נמל התעופה הבין-לאומי דומודדובו החדש והמודרני ממנו, גרמה לנטישה של חברות תעופה גדולות וחשובות לטובת הנמל החדש וחייבה ביצוע של תוכנית שיפוצים מקיפה, במטרה לשפר את כושר התחרות והמשיכה בעיני החברות.

במסגרת תוכנית הפיתוח נבנה טרמינל חדש-C בשטח של כ-40 אלף מ"ר ובעלות של כ-87 מיליון דולר, בסמוך לטרמינל 1 הישן והוא יכול לשרת כ-5 מיליון נוסעים בשנה. טרמינל 1 הישן המשמש כיום לטיסות פנים, צפוי לעבור שיפוץ מאסיבי, וישמש בעתיד לשירות מטוסים פרטיים ויכונה טרמינל B.

טרמינל ענק נוסף-D בשטח של כ-170 אלף מ"ר נפתח בחודש נובמבר 2009 במטרה לשמש כנמל הבית של החברות אירופלוט וסקאי. טרמינל D הוא בעל קיבולת שירות של 12 מיליון נוסעים בשנה.

טרמינל 2 הישן המכונה כעת טרמינל F עובר גם הוא תהליך של שיפוץ מאסיבי. טרמינל חדש נוסף-E נחנך ומשמש כמעבר מקשר בין הטרמינלים D ו-F.

פרט לשיפוץ ובינוי הטרמינלים ישודרגו גם מסלולי ההמראה והנחיתה והשיפוץ יכלול הרחבה וציפוי מחדש שלהם.

תוכנית הפיתוח הגדולה העלתה את קיבולת התעבורה של נמל התעופה לכ-25 מיליון נוסעים בשנה, ולאחר השלמת תוכניות פיתוח נוספות בחלקו הצפוני של הנמל צפויה הקיבולת לעלות לכ-40 מיליון נוסעים בשנה.

## פעילות לישראל וממנה
חברת אירופלוט מקיימת 5 טיסות יומיות בין הנמל לנמל התעופה בן-גוריון.

## דרכי הגישה
נמל התעופה שרמטייבו מקושר למוסקבה באמצעות רכבת אארואקספרס המובילה מתחנה הסמוכה לטרמינל F לתחנת הרכבת סביולובסקי שבמרכז העיר. שירות אוטובוסי שאטל מעבירים את הנוסעים מן הטרמינלים המרוחקים לתחנת הרכבת שבטרמינל F. נוסף לרכבת מופעלים מנמל התעופה גם שירותי אוטובוסים ומוניות לתחנות הרכבת המרכזיות של מוסקבה.

## גלריה

קובץ:MosObl SVO Airport asv2018-08 img1.jpg|טרמינל B 
קובץ:MosObl SVO Airport asv2018-08 img2.jpg|טרמינל B 
קובץ:SVO Airport Terminal C 13.jpg|טרמינל С 
קובץ:SVO Airport Terminal C 20.jpg|טרמינל С 
קובץ:SVO Terminal D building.jpg|טרמינל D 
קובץ:Edward Joseph Snowden - Arrival at Sheremetyevo International Airport 04.jpg|טרמינל F 
קובץ:SVO Aeroexpress Terminal station 01.jpg||רציף רכבת האארואקספרס בשרמטייבו 


## קישורים חיצוניים

* 
* 
*  מדיה וקבצים בנושא נמל התעופה שרמטייבו באתר Airliners.net

ש
ש
דייסיוויל

**דייסיוויל** (באנגלית: **Daceyville**), הוא פרוור בסידני, המנוהל על ידי עיריית בוטאני ביי (City of Botany Bay).

## גאוגרפיה
דייסיוויל הוא פרוור קטן מצוי כ-7 ק"מ דרום-מזרחית למרכז העסקים הראשי של סידני. הפרוור בנוי בצורת מניפה (רבע עיגול), בין דרך בנרונג ודרך גרדנרס, כבישים המאונכים זה לזה. הפרוור כולל מגרש ספורט מעגלי בצומת הכבישים, וממנו נפרשים כחישוקי מעגל רחובות דייסיוויל. הפרוור תחום בין הפרוורים קינגספורד מצפון, איסטלייקס ממערב, רנדוויק ומארוברה במזרח ופייג'ווד בדרום.

## היסטוריה
דייסיוויל קרויה על שם ג'ון רולנד דייסי, חבר פרלמנט שגר באזור בין השנים 1895 ו-1912. דייסי התעקש על דעתו כי יש להקים באזור עיר גנים לפי המודל של לצ'וורת האנגלית. התוכנית יצאה לפועל לאחר מותו, כפרוור פועלים עם בתים בעלות נמוכה. הפרוור נבנה על אדמה בבעלות הכתר הבריטי, על שטח שיועד למאגר מים.

## תרבות
דייסיוויל בנוי כעיר גנים, ולמרות גודלו הקטן (כ-0.4 קמ"ר) הוא כולל מספר פארקים לשימוש הקהל. בפינת הרחובות גרדנרס ובנרונג מצוי מגרש הספורט דייסיוויל אובאל (שלאחרונה פורק), בו התקיימו משחקי קריקט. בפאתי המניפה מצויים שלושה גנים ציבוריים גדולים: פארק אצרולב, פארק דייוויד פיליפס ופארק רולנד. בלב הפרוור גן קטן הקרוי שמורת הייג.

## קישורים חיצוניים

* דייסיוויל, Dictionary of Sydney
* דייסיוויל באתר "Sydney Suburbs" 

קטגוריה:פרוורי סידני
עיצור כיסוי-גרוני, סותם, אטום

**[[עיצור]] [[עיצורים כיסוי-גרוניים|כיסוי-גרוני]] [[עיצורים סותמים|סותם]] [[קוליות העיצורים|אטום]]** הוא צליל עיצורי הקיים בכמה שפות מדוברות בעולם. סימן ה-IPA לעיצור הוא /ʡ/, ובמערכת X-SAMPA הוא נכתב כ-\<.

## התרחשות

## ראו גם

קטגוריה:אופני חיתוך 
קטגוריה:בסיסי חיתוך
עיצור כיסוי-גרוני, חוכך, אטום

**עיצור לועי, חוכך, אטום** הוא צליל עיצורי הקיים בכמה שפות מדוברות. סימן ה-IPA לעיצור הוא H לטינית גדולה /ʜ/, ובמערכת X-SAMPA הוא נכתב כ-\H.

## התרחשות

## ראו גם

קטגוריה:אופני חיתוך 
קטגוריה:בסיסי חיתוך
עיצור כיסוי-גרוני, חוכך, קולי

**עיצור כיסוי-גרוני, חוכך, קולי** הוא צליל עיצורי הקיים בכמה שפות מדוברות בעולם. סימן ה-IPA לעיצור הוא /ʢ/, ובמערכת X-SAMPA הוא נכתב כ-\>.

## התרחשות

קטגוריה:אופני חיתוך 
קטגוריה:בסיסי חיתוך
רני לאקשמיבאי

**לָאקשמי בַאי, הרָני של ג'האנסי** (במראטהית: **झाशीची राणी लक्ष्मीबाई**; 19 בנובמבר 1835 - 18 ביוני 1858) הייתה המלכה האחרונה של הנסיכות ג'האנסי של האימפריה המראטהית ומהדמויות הבולטות של המרד ההודי הגדול.

## קורות חייה

במאי 1842 נישאה לאקשמיבאי למהארג'ה של ג'האנסי (נמצאת כ-210 ק"מ דרומית לאגרה), ראג'ה גנגדהאר ניווקר (Gangadhar Newalkar). לאחר נישואיה נקראה **לאקשמיבאי** כהוקרה לאל ההודי לקשמי ובהתאם למסורות. ב-1851 נולד בנה הבכור דמודר ראו, שנפטר לאחר מספר חודשים. לפני מותו של המארג'ה, אימצו בן שנקרא על שמו של הבן שנפטר.

### המרידה בבריטים

תחת פיקודה של רני לאקשמיבאי מרדה ג'האנסי, שהייתה עיר בעלת מבצר, במסגרת המרד ההודי הגדול. בעיר ישבו כ-11,000 מורדים (מתוכם כ-9,500 אזרחים חמושים). בין 60 ל-70 בריטים שהוצבו בעיר הסתגרו במצודת העיר, שלושה ימים לאחר מכן הם נכנעו והובטח להם שישוחררו בבטחה. בדומה לאירועים בקאנפור, הבטחה זו לא נשמרה והבריטים בעיר נטבחו ברגע שיצאו מהמצודה.

כוח המורדים במרכז הודו, בפיקודם של טאנטיה טופי, רני לאקשמיבאי וראו סאהיב, איבד את אחיזתו בג'האנסי וקלפי והיה במנוסה מפני הכוח הבריטי בפיקודו של הגנרל יו רוס. כהימור אחרון, הגיע כוח המורדים לעיר גוואליור מצפון לג'האנסי, 122 ק"מ דרומית לאגרה.
העיר גוואליור הייתה עיר מבוצרת ונחשבה למעוז חשוב במרכז הודו ולאחד המבצרים החזקים ביותר בהודו. שליט העיר (המהראג'ה של גוואליור) שהיה נאמן לבריטים, ניסה להילחם במורדים באזור מוראר (Morar) עם מי מכוחותיו שנותרו נאמנים לו, אך נכשל וברח מהעיר. עם עזיבת המהראג'ה, כוחות העיר הצטרפו לכוח המורדים והעיר נפלה לידיו יחד עם מצבור נשק נרחב.

ב-17 ביוני, נתקל יו רוס בכוח המורדים באזור קוטה-קי-סראי (Kota-Ki-Serai) והביס אותו בקרב פרשים. בקרב זה נפצעה לאקשמיבאי באופן אנוש ונפטרה לאחר יומיים מפצעיה. יומיים לאחר מכן, לאחר כ-5 שעות לחימה כנגד כ-10,000 מורדים מחוץ לעיר, כבש לבסוף רוס את גוואליור מידי המורדים.

## לאקשמי באי בתרבות
* בספרו של ג'ורג' מקדונלד פרייזר, "פלשמן במשחק הגדול", אשר מתאר בין היתר את המרד ההודי הגדול, מתוארות מספר פגישות בין גיבור הספר לבין הרני.
* ברומן "La femme sacrée" של מישל, נסין יוון ודנמרק, מתואר סיפור חייה של הרני בתוספת רומן בדיוני בינה לבין קצין בריטי.
* הספר "רני" של הסופרת ג'יישרי מישרה (2007) מתאר את סיפור חייה.
* הרומן "רצי הלילה מבנגל" של ג'ון מסטרס משנת 1951, מזכיר אף הוא את הרני.
* שני סיפרי הרומן "מאנו" (2011) ו"מלכת התהילה" (2012), של קריסטופר ניקול, מתארים את סיפור חייה מתקופת הנישואים ועד מותה במהלך המרד, מנקודת מבטה של אישה בריטית שהתלוותה אליה.
* "הנמר והלהבה" (1953) הוא סרט הודי המתאר את מהלך המרד.
* "ג'האנסי קי רני" הייתה סדרת טלוויזיה על אודות חייה.

## קישורים חיצוניים

* 

קטגוריה:המרד ההודי הגדול: אישים
קטגוריה:בני מלוכה הודים
קטגוריה:מלכות
קטגוריה:נשים הודיות
קטגוריה:נשות אצולה
קטגוריה:ילידות 1828
קטגוריה:נפטרות ב-1858
סאליוט 2

**סאליוט 2** (**OPS-1** ברוסית:**Салют-2**) הייתה תחנת חלל סובייטית אשר שוגרה בשנת 1973 כחלק מתוכנית סאליוט. התחנה הייתה התחנה הראשונה ששוגרה כחלק מסדרת תחנות החלל הצבאיות "אלמאז". בתום שבועיים משיגור התחנה היא איבדה שליטה ולחץ, מה שהשאיר אותה בלתי יציבה. לבסוף התחנה החלה מאבדת מסלול והיא התרסקה ב-28 במאי אותה שנה, כאשר היא מעולם לא אכלסה צוות.

## התחנה
סאליוט 2 הייתה תחנת חלל מסוג אלמאז. למרות זאת היא תוכננה כחלק מתוכנית סאליוט זאת על מנת להסתיר את קיום שתי תוכניות נפרדות, צבאית ומדעית.
סאליוט 2 הייתה באורך של 14.55 מטר ובעלת קוטר של 4.15 מטר מה שנתן לה נפח מודחס של 90 מטרים מעוקבים. כאשר שוגרה התחנה שקלה 18,500 ק"ג. התחנה כללה מעגן אחד אשר יועד עבור חלליות סויוז ונועד להביא קוסמונאוטים לתחנה. בתחנה הותקן זוג קולטניי שמש יחיד בסמוך למעגן, קולטים אלו יכלו לייצר 3,120 וואט של חשמל עבור התחנה. התחנה צוידה ב-32 מנועים קטנים לתיקון ושינוי הכיוון אליו פונה התחנה אך גם ב שני מנועי RD-0225 לשינוי המסלול בו מוצבת התחנה. 

## השיגור
סאליוט 2 שוגרה מכן שיגור 81/23 בקוסמודרום בייקונור, על גבי טיל תלת שלבי פרוטון-K, מספר 01–283. השיגור נערך בתשע בבוקר UTC ב-3 באפריל 1973 והעלה באופן מוצלח את התחנה למסלול סביב כדור הארץ. כאשר הגיעה למסלול קיבלה התחנה את הסימון הבינלאומי 1973-017A, פיקוד הגנת האוויר והחלל של צפון אמריקה נתן לה את המספר הסידורי ללוינים 06398. השלב השלישי של הטיל נכנס אף הוא למסלול וקוטלג אף הוא.

## הכישלון
שלושה ימים לאחר שיגור נותקה התחנה מהשלב השלישי של הטיל עליו שוגרה. כעבור שלושה עשר ימים אחרי השיגור סאליוט 2 החלה לאבד לחץ ומערכת השליטה במסלולה וכיוונה החלו לצאת משליטה. ההערכה היא כי צינור דלק פגום התפוצץ וגרם לחור בתחנה. מאוחר יותר גילו כי חלק מהשלב השלישי של הטיל פגע בתחנה והוא זה שגרם לבעיות הרבות.

במהלך הכישלון הסופי של התחנה התנתקו ממנה מספר חתיכות וביניהן גם קולטני השמש מה שמנע מהתחנה להפיק חשמל. שלוש חתיכות מהתחנה קוטלגו אך לבסוף התרסקו ב-13 במאי כתוצאה מירידה במסלול. שאר התחנה חדרה לאטמוספירה ב-28 במאי 1973 מעל לאוקיינוס השקט.

## ראו גם
* תוכנית סאליוט
* תחנת החלל מיר
* סקיילאב
* תחנת החלל הבינלאומית

## קישורים חיצוניים
* 
* תיאור המשימה

קטגוריה:תוכנית סאליוט
קטגוריה:ברית המועצות: מדע וטכנולוגיה
קטגוריה:1973 בברית המועצות
מרמנת ארגון וניהול פרויקטים

**מרמנת ארגון וניהול פרויקטים בע"מ** (או בקיצור "**מרמנת**") עוסקת בניהול והפעלה של פרויקטים במיקור חוץ, בעלי גוון של עשייה חברתית-חינוכית עבור גופים ציבוריים ומשרדי ממשלה שונים.

## היסטוריה
[250px|שמאל|ממוזער|[סמלילה הקודם של החברה, שהיה בשימוש עד 2020]]
החברה הוקמה ב-1994 והיא נמצאת בבעלות חברת מעוף.

מרמנת מתמחה בהקמה וניהול של פרויקטים רב תחומיים במיקור חוץ, בדגש על התחום החינוכי, המשלבים מגוון יכולות לאורך חיי הפרויקט, תוך התאמת שיטות עבודה והפעלת טכנולוגיות מתקדמות. החברה מתפעלת פרויקטים בהיקף רחב, תוך הסתמכות על מערך לוגיסטי ומערך תוכני ופדגוגי הכולל סניפים בפריסה ארצית.

לחברה ניסיון רב בעבודה מול משרד החינוך על אגפיו השונים, מה שמעניק למרמנת מומחיות ייחודית בניהול תהליכים חינוכיים, פדגוגיים וארגוניים בבתי ספר ובאגפי החינוך ברשויות המקומיות.

מרמנת מפעילה מערך של צוותים מקצועיים מתחום החינוך הכוללים מנהלי בתי ספר לשעבר, יועצים, מאמנים, מנחים, מורים ומדריכים לכל מטרה.

לחברה קשרים עם מערכות חינוך שונות בארץ ובחו"ל ופתרונותיה מיושמים בהצלחה בקרב מאות מוסדות חינוך.

מאז 2010 זכתה החברה במכרזים של חצי מיליארד שקל ממשרד החינוך ומשרדי ממשלה נוספים רבים.

מנכ"ל החברה הוא גלעד נוסבוים.

## קווי מוצרים ושירותים בולטים
# סיוע בהגשת בקשות למלגות וניהול חלוקתן
# הקמה ותפעול מנהלות מקצועיות ואדמיניסטרטיביות
# בקרות איכות - בקרות שטח, בקרת תהליכי עבודה ובקרות נתונים
# כתיבה ותפעול מערכי בחינה - כתיבת מבחנים, הקמה וניהול של מרכזי בחינה בפריסה ארצית
# הדרכות והכשרות - כתיבת תוכן, הפקת תיקי למידה וניהול מערכי הדרכה
# הפעלת תוכניות חינוכיות - גפ"ן, לבתי הספר

## חברת בת
* **גאודע ניהול ומידע, מקרקעין ונכסים|גאודע ניהול ומידע, מקרקעין ונכסים בע"מ** – עוסקת בניהול מידע בנכסים ומקרקעין.

## קישורים חיצוניים
* 
## הערות שוליים

קטגוריה:חברות ישראליות
לאסלו צ'אטארי

**לאסלו צ'יז'יק-צ'אטארי** (בהונגרית: **Csizsik-Csatáry László**; 4 במרץ 1915 – 10 באוגוסט 2013) היה פושע מלחמה הונגרי. הורשע בשנת 1949 שלא בפניו ומאז נעלמו עקבותיו לשנים רבות. בשנת 2012 נכנס שמו לרשימת הנאצים של מרכז שמעון ויזנטל על תקן פושע נאצי מבוקש ביותר, וב-2013 הוגש נגדו כתב אישום, אך הוא מת בטרם עמד למשפט.

## חייו
בשנת 1944 שירת צ'אטארי במשטרה ההונגרית המלכותית בתור מפקד שממונה על הגטו היהודי בעיר קושיצה (כיום בסלובקיה) שהייתה תחת כיבוש הונגרי. הוא עזר לארגן משלוח של כ-15,700 יהודים לאושוויץ, והואשם גם בכך שהפעיל את סמכותו במחנה עבודה בכפייה. הוא הורשע שלא בפניו על פשעי מלחמה בצ'כוסלובקיה בשנת 1948 ונידון למוות. בשנת 1949 ברח לקנדה בטענה שהוא אזרח יוגוסלבי, והתיישב במונטריאול, שם הפך לסוחר אמנות. הוא קיבל אזרחות בשנת 1955. בשנת 1997 בוטלה אזרחותו הקנדית על ידי הממשלה הפדרלית כיוון ששיקר בנוגע למסמכי אזרחותו. הוא ברח מקנדה חודשיים אחר כך והתיישב בבודפשט.

בשנת 2012 חשף צייד הנאצים אפרים זורוף ממרכז שמעון ויזנטל לעיתונות את מיקומו הנוכחי של צ'אטארי בעיר בודפשט בהונגריה (במרכז ויזנטל ידעו זאת כבר מספטמבר 2011), ומיקומו פורסם על ידי העיתון "סאן" בלונדון. ב-18 ביולי 2012 נלקח לחקירה על ידי שלטונות הונגריה, וב-18 ביוני 2013 התביעה בהונגריה הגישה נגדו כתב אישום בגין פשעי מלחמה, הכוללים רצח ועינויים של יהודים.

ב-10 באוגוסט 2013 מת צ'אטארי מדלקת ריאות בבית חולים מקומי בבודפשט טרם החל משפטו.

## קישורים חיצוניים

* 
* 
* 

קטגוריה:פושעי מלחמה נאצים
קטגוריה:הונגרים במלחמת העולם השנייה
קטגוריה:שוטרים
קטגוריה:מהגרים מהונגריה לקנדה
קטגוריה:הונגרים שנולדו ב-1915
קטגוריה:הונגרים שנפטרו ב-2013
אלפא 66

**אלפא 66** (**Alpha 66**) הוא רובה צלפים אמריקני בקליבר 0.300 וינצ'סטר מגנום (, כ-0.3 אינץ') תוצרת Tactical Operations Inc ונחשב לרובה הצלפים המדויק ביותר בקליבר שלו, בעל התחייבות לדיוק של 0.25 דקת קשת (0.25 MOA שקול ל-73 מיקרו-רדיאן) ופוטנציאל לדיוק גבוה מכך.

הרובה מבוסס על פעולת הבריח של רמינגטון מודל 700 שתוכננה במיוחד עבור הרובה וזוכה לגימור של Tac Ops. הרובה תוכנן להיות ארגונומי ונוח ליורה על מנת להשיג נוחות וביצועים מרביים. על הקנה ניתן להתקין משתיק קול. במידה רבה, האלפא 66 מהווה אח גדול לטנגו 51 והוא נגזרת שלו, אך בעוד הטנגו 51 עושה שימוש בתחמושת ה-7.62 מ"מ הנפוצה ביותר ויעיל לטווחים של עד 800 מטר, האלפא 66 תוכנן כרובה צלפים לטווח ארוך יותר ובמשתמש בתחמושת 0.300 וינצ'סטר מגנום, היעילה לטווחים של 1,000 מטר ומעלה. במטווח שבוצע ברובה, הרובה הצליח להשיג מקבצים של 0.25 דקת קשת (MOA) ומטה, אך הפיזור הנפוץ יותר היה כ-0.44 דקת קשת.

## ראו גם

* רמינגטון מודל 700
* טנגו 51

## קישורים חיצוניים

* סדרת אלפא, באתר Tactical Operations
* ביקורת על הרובה, באתר הצלפים Sniper Central

קטגוריה:רובי צלפים אמריקאיים
קטגוריה:רובים בריחיים
פגסוס (עמותה)

שמאל|220px|ממוזער|מראה בחוות השיקום "סוסיתא" של עמותת פגסוס
**פגסוס - הצלה ושיקום של סוסים, חמורים וחיות משק** היא עמותה ישראלית העוסקת בחילוצם ובשיקומם של סוסים וחמורים הנתונים להזנחה ולהתעללות. שמה של העמותה משלב את המילה העברית סוס בשמו של הסוס המיתולוגי פגסוס. ייחודה של העמותה הוא בכך שהיא מקדישה את פעילותה למען סוסים וחמורים, בעוד שיתר העמותות הישראליות העוסקות בתחום ההצלה והסיוע לבעלי חיים, מתמקדות בטיפול בכלבים ובחתולים.
## היסטוריה
העמותה הוקמה על ידי מגדל הסוסים צביקה תמוז, לאחר ששימש כתובת לעמותות שונות אשר דיווחו לו על מקרי התעללות בבעלי חיים גדולים. עמותות אלה לא היו ערוכות לטפל במקרים הללו, והן בקשו את סיועו של תמוז המחזיק בסוסים משלו ובמקום המתאים לטיפול בהם. תמוז נחשף למקרי התעללות והזנחת סוסים, ובשנת 2004 החל מטפל בפניות של משטרת התנועה, החברה הלאומית לדרכים, וטרינרים עירוניים ועוד, אשר נחשפו למקרי התעללות או שוטטות של סוסים וחמורים בכבישי הארץ, אגב סיכון התנועה. תופעה נוספת עימה נאלץ תמוז להתמודד, הייתה שימוש בסוסים ובחמורים בידי אספני ברזל, שהגיעו למרכז הארץ בעיקר מהשומרון. אספני הברזל רתמו את הבהמות לעגלות משא כבדות, אך מנעו מהם תזונה וטיפול הולמים. שלוש שנים לאחר תחילת פעילותו, בשנת 2007, ייסד תמוז את עמותת פגסוס. 

מאז הקמתה חילצה העמותה עשרות סוסים וחמורים, לעיתים אגב הפעלת סנקציות ההחרמה הקבועות בחוק צער בעלי חיים, והביאה אותם להחלמה ולטיפול בחוות "סוסיתא" המשמשת להם כבית מחסה. חלק מבעלי החיים נמסרו לאימוץ וחלקם נותרו בחווה. העמותה שמרה משך שנים על פרופיל נמוך מחשש להתנכלות מצד בעליהן של החיות שהוחרמו, אולם עם התמשכות פעילותה היא זכתה לפרסום ולבסוף גם להכרת המשרד להגנת הסביבה, המסייע לה במימון פעולת החילוץ הראשונית. גם כיום נשמר מיקום החווה בצנעה. העמותה פועלת גם בתחום החינוך ואף מאפשרת לאמץ בעל חיים מבלי להוציאו מהחווה.

## קישורים חיצוניים
* 

* 
* 
* אודות העמותה ב-World Society for the Protection of Animals
* אודות פגסוס (THE JEWISH CHRONICLE ONLINE)

קטגוריה:סוסיים בתרבות
קטגוריה:ישראל: ארגוני בעלי חיים
קטגוריה:ישראל: ארגוני עזרה
קטגוריה:ישראל: עמותות
קטגוריה:מקלטים לבעלי חיים
קטגוריה:ישראל: זכויות בעלי חיים
קוסמוס 557

**קוסמוס 557** נקרא גם **DOS-3**, הייתה תחנת החלל השלישית במסגרת תוכנית סאליוט. במקור התחנה הייתה אמורה להיקרא סאליוט 3, אך בגלל הכישלון שלה להגיע למסלול בתאריך ה-11 במאי 1973, שלושה ימים לפני שיגור סקיילאב, היא נקרא קוסמוס 557.

כתוצאה מטעות במרכז השליטה, כשהתחנה הייתה מחוץ לטווח השליטה, התחנה הפעילה את המנועים שלה וסיימה את כל הדלק שהיה עליה כך שלא היה אפשר לשלוט בתחנה ולכוון אותה לגובה המבוקש. בגלל שהתחנה כבר הייתה במסלול סביב כדור הארץ ונקלטה על ידי רדאר מערבי, החליטו הסובייטים להסוות את הכישלון ושינו את שם השיגור ל**קוסמוס 557**. מרכז הפיקוד נתנו לתחנה לחדור לאטמוספירה, מבלי לנסות להציל את התחנה. התחנה חדרה לאטמוספירה ונשרפה כשבוע מאוחר יותר. רק לאחר שנים רבות התגלה במערב כי שיגור זה היה למעשה תחנת חלל.

## ראו גם
*תחנת חלל
*תוכנית סאליוט

קטגוריה:תוכנית סאליוט
קטגוריה:1973 בברית המועצות
סרט (חומר)

ממוזער|גלילי סרטי בד צבעוניים
[ממוזער|הציור "Miss Juliana Willoughby" של [ג'ורג' רומני (צייר)|ג'ורג' רומני מהשנים 1781–1783, בו מוצגת ילדה עם כובע קשור בסרט]]

**סרט** הוא רצועת חומר, משמשת לאיסוף עצמים, כרכיב במכונות, ולקישוט. בשימושיהם המגוונים, סרטים עשויים מנייר, בד, עור, מתכות וחומרים פולימריים. סרטי בד עשויים ממגוון חומרים: כותנה, צמר וחומרים סינתטיים. משי, סאטן וקטיפה, הם הבדים האהודים ליצירת קישוטים חגיגיים.

## שימושים ומשמעויות סמליות
דימוי הסרט הוא מרכיב ברוב סמלי בתי המלוכה והאצולה במערב.

סרטים, ממגוון חומרים, נלווים אל זרי פרחים.

סרטי מוּדעות צבעוניים הנענדים על החולצה או דש הצווארון, מסמלים עמדות חברתיות ופוליטיות, לפי המשמעות הידועה או המקובלת של צבע הסרט.

בטקסים של חנוכת מיזמי בנייה, נוהגים למתוח אותם בפתחו, עד לגזירתם בידי דמות מוערכת, טקס גזירת הסרט מסמל את חנוכתם ופתיחתם הרשמית לציבור.

סרטי נייר משמשים לקישוט, והם חומר גלם להכנת שרשראות נייר.

### סרט מודעות צהוב

סרט מודעות צהוב הוא סמל בינלאומי להזדהות עם שבויים וסולידריות עם לוחמים ותפילה לשובם לשלום. ככל הנראה מקורו בפולקלור האמריקאי, כאשר נשים עטו צעיף צהוב, מטפחת צהובה או סרט צהוב בשערן כסימן לנאמנות. עם זאת, ייתכן שמקורותיו קדומים יותר.

במהלך מלחמת חרבות ברזל אימץ מטה המשפחות להחזרת החטופים והנעדרים את יוזמת קשירת סרט צהוב על עצים, עמודי חשמל, רמזורים, גדרות ומכוניות, כסמל הזדהות ותמיכה במאבק הציבורי להחזרת החטופים. בהמשך הוכנו על ידי מעצבים שונים סיכות דש בצורת לולאת סרט צהוב, המכונות "עיטור החופש", או בלשון עממית "סיכת החטופים".

משמעות נוספת של הסרט הצהוב היא מודעות למחלת האנדומטריוזיס.

## ראו גם
* חוט אדום
* סרט מודעות ורוד
* סרט שחור

## קישורים חיצוניים

## הערות שוליים

*
קטגוריה:רכיבי טקסטיל
קטגוריה:אביזרי חיבור
המופע של הלוני טונס

**המופע של הלוני טונס** (באנגלית: **The Looney Tunes Show**; בישראל הסדרה נקראת בשמה המקורי, **הלוני טונס שואו** או בשמה המקוצר **הלוני טונס.**) היא סדרת טלוויזיה מצוירת מבית האחים וורנר המבוססת על הזיכיון הפופולרי - "לוני טונס". הסדרה צברה רייטינג גבוה בקרב ילדים בארצות הברית.

הסדרה צפויה להתווסף עם הדיבוב העברי ל-HBO Max בהשקה שלו בישראל בינואר.

## סקירת סדרה

## עלילה
הסדרה מציגה את חייהם של באגס באני ודאפי דאק אשר גרים בשכונת פרברים צבעונית בלוס אנג'לס יחד עם כל כוכבי הלוני טונס בתור שכניהם. בין הדמויות המשתתפות נמצא את: לולה באני, פורקי פיג, פטוניה פיג, טינה רוסו, סילבסטר, טוויטי, אמה וובסטר/גרני/סבתא, יוסמיטי סאם, מרווין החייזר, פיט הפומה ועוד. כמו כן, בכל פרק ישנו גם קטע מוזיקלי עם אחד או שניים מכוכבי הסדרה וקטע של רוד-ראנר וויל אי.קיוטי באנימציה תלת־ממדית.

## הדיבוב העברי
* **[[סער בדישי]]** - באגס באני, לרוב הוא הדמות הראשית בסדרה. נחשב כאינטליגנט וממציא מקלף הגזרים שבזכותו התעשר, בנוסף, תמיד נשמע את משפטו הקבוע "מה נשמע, דוק?" ("?What's Up, Doc") חברו הטוב ביותר הוא דאפי דאק. במהלך הסדרה חשב שטאז השד הטסמני הוא כלב, והחליט לאמצו. חברתו היא לולה באני. בפרק 51 התגלה שהוא נולד בכוכב קריפטון וכי שמו האמיתי הוא קל אל (פרודיה לסופרמן). כאשר שהוא בעצם גיבור המכונה "**סופר ארנב**". הוא מנסה לשכוח את חייו הקודמים. לאחר מכן נוטל את זהות "**באט ארנב**". (פרודיה לבאטמן.)
* **[[צביקה פורמן]]** - דאפי דאק, חברו הטוב ביותר של באגס באני. ברווז שחור, חסר אינטליגנציה ואנוכי. בכל מה שדאפי עושה (לרוב זה מתוך מעשה רע) הוא תמיד מאשים אחרים, למרות שבעצם הוא עשה זאת. הוא גר עם באגס באני באותו בית (כביכול, עד שיעמוד שוב על הרגליים), אך מצב זה נמשך שנים מבלי מאמץ מצידו של דאפי לנסות למצוא לו עבודה. על אף, שבמהלך הסדרה הוא קיבל תואר בקוסמטיקה, תפקיד מנכ"ל בחברה החמישית בגודל בעולם (הרס אותה בסופו של דבר.) והתגייס לחיל הנחתים של ארצות הברית שפרש בגלל רגליו השטוחות. גנב את אחד ההמצאות של באגס - מקלף הגזרים האוטומטי. אבל דבר זה מתבטל כאשר בעזרת מכונת הזמן שלו, באגס חוזר לעבר ומבטל את השתלשלות האירועים שגרמה לו לגנוב ממנו את ההמצאה. בנוסף לכך, עבד כראש חברת טלוויזיה ופוטר משם בגלל שהוא פיטר את כל העובדים. חברתו היא **טינה רוסו** - גרסה נשית של דאפי.
* **[[אלי לולאי]]** - פורקי פיג, חזיר ורוד. אחד מחבריו הטובים של דאפי דאק. כשהיה בתיכון עם דאפי, הוא היה התלמיד המקובל ביותר בבית הספר. תמיד מגמגם. בתחילת דרכו העסקית, עובד כרואה חשבון, אך לאחר שפוטר באשמתו של באגס העובד בקייטרינג.
* **[[יובל סגל (1980)|יובל סגל]]** - ספידי גונזלס, מוכר כעכבר המהיר ביותר במקסיקו ובעל המקום "**פיצה אריבה**". הוא גר בחור העכבר בביתם של באגס ודאפי.
* **[[רונה בקרמן]]/[[הדר שחף-מעיין]]** - לולה באני, ארנבת בז', חברתו של באגס באני. מדברת במהירות בין אם מקשיבים לה או לא. היפראקטיבית, קלת דעת ונוטה להסיק מסקנות שגויות. נוסף על כך, היא נוהגת לספר סיפורים ארוכים וגם שלא קשורים לעניין השיח.
* **[[דן קיזלר]]** - יוסמיטי סאם, שכן של באגס באני. הוא נמוך קומה, עצבני ובעל זקן ארוך המגיע עד רגליו. תמיד מצויד בנשק חם.

## קישורים חיצוניים

* 

קטגוריה:סדרות הנפשה אמריקאיות
קטגוריה:לוני טונס: סדרות טלוויזיה
קטגוריה:באגס באני
קטגוריה:ערוץ הילדים: תוכניות רכש
קטגוריה:קומדיות מצבים מונפשות
קטגוריה:קומדיות מצבים אמריקאיות
קטגוריה:Cartoon Network: תוכניות וסדרות
קטגוריה:האחים וורנר הנפשה: סדרות טלוויזיה
קטגוריה:סדרות טלוויזיה אמריקאיות שעלו לשידור בשנת 2011
חמישה שקלים חדשים (מטבע)

ממוזער|מטבע 5 שקלים חדשים. המטבע העליון הוא הטבעה מיוחדת עם דיוקנו של ראש הממשלה לוי אשכול
**חמישה שקלים חדשים** הוא מטבע שהונפק לראשונה בישראל בשנת ה'תש"ן (1990). קדם לו שטר בשווי זה שהונפק עם כניסתו למחזור של השקל החדש בשנת ה'תשמ"ה (1985).

## שטר
השטר מסדרה א' של השקל החדש, בעיצובו של יעקב צים, נושא את דיוקנו של ראש הממשלה השלישי של מדינת ישראל, לוי אשכול, על רקע ירושלים המאוחדת. אשכול היה ראש הממשלה בתקופת איחוד העיר ירושלים. בגבו השטר נושא את המוביל הארצי, פרי טיפוחיו של אשכול, על רקע שדות ואדמה צחיחה. הצבע השליט בשטר הוא כחול ומידותיו הן 13.8 ס"מ אורך על 7.6 ס"מ רוחב. ריבוע בצד הפנים מימין למעלה מופיע כסימן ללקויי ראייה. השטר זהה בעיצובו ובשוויו לשטר 5,000 השקלים, אשר יצא מן המחזור לאחר המעבר מן השקל לשקל החדש לפי יחס המרה של 1000 שקלים ל-1 שקל חדש. בשנת 1990 הוחלט כי השטר יצא מן המחזור ובמקומו יוטבע מטבע.

## מטבע
לאחר יציאת השטר מן המחזור הונפק מטבע בשווי חמישה שקלים חדשים העשוי מסגסוגת של נחושת וניקל – כ-75% נחושת ו-25% ניקל – בצורת מצולע בעל 12 צלעות. מסתו של המטבע 8.18 גרם, עוביו 2.4 מ"מ, קוטרו 24 מ"מ, והיקפו 7.53 סנטימטרים (בקירוב).

בצד הנושא של המטבע, אשר עוצב על ידי דב ליפ, מוטבעת כותרת פרוטו-איולית, שהייתה בשימוש בבנייה המלכותית של ממלכת ישראל וממלכת יהודה מהמאה ה-10 עד המאה ה-7 לפנה"ס. מעל העמוד מופיע סמל מדינת ישראל ובהיקף המטבע פנינים. בצד הערך, אשר עוצב על ידי גבי נוימן, מוטבע ערך המטבע – "5 שקלים חדשים". מתחת לערך בעברית, בהיקף המטבע, מופיע עריך המטבע בערבית ובאנגלית. מעל הערך, בהיקף המטבע, מופיע שם המדינה בעברית, בערבית ובאנגלית, וכן שנת ההטבעה העברית. סביב היקף המטבע מופיעות פנינים.

בשנת 1990 הוטבע דיוקנו של ראש הממשלה לוי אשכול על צד הנושא. בסוף אותה שנה, ולמשך שלוש שנים נוספות, הוטבעה הטבעה מיוחדת בצד הערך לכבוד חג החנוכה. בהנפקה זו הוטבעה חנוכייה והמילה חנוכה בעברית ובאנגלית מתחת לערך המטבע. החל משנת 1994 מונפקת גרסה זו של המטבע בסטים של החברה הישראלית למדליות ולמטבעות בלבד. בשנת 1992 הוטבע בצד הנושא דיוקנו של הנשיא חיים ויצמן, אשר הופיע בעבר על השטר של 5 שקלים.


קובץ:5newshekel hanuka.jpg|חמישה שקלים חדשים עם חנוכייה
קובץ:Five NIS SE Chaim Weizman.JPG|חמישה שקלים חדשים עם דיוקנו של חיים ויצמן
קובץ:חמש שקלים חדשים תשפ"ב עם הוקרה.jpg|חמישה שקלים חדשים עם אות הוקרה תשפ"ב
בחודש יולי 2021 הודיע בנק ישראל על ההחלטה להנפיק מהדורה חדשה של המטבע, שתכלול מיליוני מטבעות בעיצוב מיוחד עם הקדשה לצוותי הרפואה, כאות הוקרה על תרומתם ומאבקם למען חייהם ובריאותם של אזרחי ישראל במהלך מגפת הקורונה. העיצוב החדש, אשר עוצב על ידי איתן אלון, נבחר במסגרת תחרות בהשתתפות 15 מעצבים גרפיים בישראל.

## ניסיונות זיוף
במרץ 2019 נתפס זייפן מטבעות כשברשותו 2,270 מטבעות של 5 שקלים, ברמת זהות שמכשירי הבדיקה של המשטרה לא יכלו לגלות. הזייפן ריצה 22 חודשי מאסר, אך בנק ישראל החליט במאי 2019 לתבוע אותו גם בתביעה אזרחית, בטענה ל'הפרת זכויות היוצרים'. מנכ"ל הבנק טען כי "התביעה נועדה לשלוח מסר מרתיע מאין כמותו לכל מי שמזייף מטבע או שטר וצפויה להגן על הציבור ולצמצם את תופעת הזיופים בעתיד".

## ראו גם
* שקל חדש
* שני שקלים חדשים
* עשרה שקלים חדשים

## קישורים חיצוניים

* מטבע 5 שקלים חדשים, קטלוג שטרות ומטבעות, אתר בנק ישראל
* שטר 5 שקלים חדשים, קטלוג שטרות ומטבעות, אתר בנק ישראל

## הערות שוליים

קטגוריה:ישראל: מטבעות
קטגוריה:שקל חדש
ריאד אל-אסעד

**ריאד אל-אסעד** (ערבית: **رياض موسى الأسعد**, ריאצ' מוסא אלאסעד; נולד ב-1961) הוא מייסד ומפקדו לשעבר של הצבא הסורי החופשי. קודם לכן כיהן כאלוף-משנה בחיל האוויר הסורי עד אשר ערק ביולי 2011.

לאחר שפקחי האו"ם נכנסו לסוריה, אל-אסעד הכריז על הפסקת אש מצד כל כוחות הצבא הסורי החופשי שמחויבים לתוכנית השלום של קופי אנאן. עם זאת, לאחר ימים אחדים הוא יצא שוב בהכרזה על המשך ההתקפות היזומות כנגד משטר אסאד בידי המורדים, בטענה כי ממשלתו של הנשיא בשאר אל-אסד לא עמדה בהפסקת האש. ב-31 במאי 2012 קרא אל-אסעד לקופי אנאן לבטל את תוכנית השלום שלו, שלטענתו נכשלה. מקום מושבו בעבר היה בטורקיה, אך בספטמבר 2012 הועברה המפקדה לתוך שטח סוריה. משפחתו הייתה קורבן להוצאה להורג בידי כוחות בשאר אל-אסד.
במרץ 2013 איבד אל-אסעד אחת מרגליו בעקבות פיצוץ מכונית תופת.

## ראו גם
* הצבא הסורי החופשי
* מלחמת האזרחים בסוריה

## קישורים חיצוניים

## הערות שוליים

קטגוריה:פוליטיקאים סורים
קטגוריה:מלחמת האזרחים בסוריה: אישים
קטגוריה:עריקים
קטגוריה:סורים שנולדו ב-1961
מנוף (משחק)

שמאל|ממוזער|300px|מכונות Claw crane
**מנוף** (באנגלית: **Claw crane**) הוא סוג של משחק ארקייד המאפשר להרים פרסים שונים (בדרך כלל צעצועים) בעזרת מנוף מכני קטן עם תפסנים בו השחקן שולט באמצעות ג'ויסטיק המוצב בקדמת המכונה.

המכונה נמצאת לרוב באולמות משחקי וידאו, סופרמרקטים, מסעדות, בתי קולנוע, קניונים, ואולמות באולינג.

## משחקיות
מכונות Claw crane כוללות פרסים שונים (בדרך כלל צעצועים או חלופות כגון תכשיטים, כובעים, כדורים, בובות, חולצות, ממתקים או מוצרי אלקטרוניקה). הפרסים היקרים יותר בדרך כלל מוצבים בתוך שקיות פלסטיק על מנת שיהיה יותר קשה להרים אותם.

על מנת לשחק במשחק השחקן צריך לשים במכונה את כמות המטבעות הנדרשת, ובעקבות כך השחקן מסוגל להניע את הג'ויסטיק בקדמת המכונה השולט על מנוף קטן במשך זמן מוגבל (כל פעם בסביבות 15 עד 30 שניות). השחקן יכול להניע את המנוף קדימה, אחורה ולצדדים. במכונות מסוימות, השחקן מסוגל לשפר את המיקום של המנוף בעת שהוא יורד לתפוס את האובייקט שמתחתיו.

לאחר שהשחקן מיקם את המנוף מעל לפרס שברצונו להרים ולוחץ על הכפתור שעל הג'ויסטיק (או לחלופין בתום הזמן שבמהלכו ניתן להזיז את המנוף), המנוף יורד ומנסה לאחוז באובייקט שמתחתיו באמצעות התפסנים שבקצה המנוף. לאחר מכן המנוף חוזר למעלה לפינה שבקדמת המכונה ושם התפסנים נפתחים ומשחררים את האובייקט שנתפס. אם השחקן הצליח לתפוס פרס כלשהו, הפרס נופל לתוך פתח בתחתית המכונה אשר ממנו השחקן יכול לאסוף את הפרס.

## היסטוריה
הגרסה הראשונה של מכונת ה-Claw crane מתוצרת טאיטו, החלה להימכר ביפן בשנת 1965. המכונות הראשונות היו קטנות ממדים והכילו רק עצמים זעירים כמו סוכריות. במחצית השנייה של שנות השמונים החלו לצאת גרסאות חדשות של המכונה בגודל הנוכחי שלה.

בארצות הברית מכונות ה-Claw crane הופיעו לראשונה ברשת המסעדות של פיצה האט במחצית השנייה של שנות השמונים, כאשר בהמשך הם החלו להופיע ברשתות אחרות.

## שיעורי הזכייה
שיעורי הזכייה במכונות ה-Claw crane תלויים במספר גורמים, בהם תצורת המכונה, מיומנות השחקן, סוג המכונה, ובפרסים הזמינים (הגודל, הצפיפות, והמבנה שלהם). סיבות אופייניות לכך שהשחקן לא יצליח להרים את הפרס עשויות להיות בשל חוסר הניסיון של השחקן, תפסנים מוחלשים בקצה המנוף, או התצורה הספציפית של המנוף. מנופים מודרניים רבים משתמשים בפועל במחשב שקובע מה יהיה שיעור הזכיות על פי הגדרות שהוגדרו מראש על ידי בעל המכונה, וקובעות שהתפסנים יתפסו במידת עוצמה רבה את האובייקט רק לאחר אחוז מסוים של ניסיונות קודמים. בכל מכונות ה-Claw crane המודרניים מסוגל בעל המכונה לכוון את העוצמה שבה התפסנים יאחזו באובייקטים ואת מידת הקרבה של התפסנים בעת האחיזה (בדרך כלל ניתן לשנות תצורה זו על ידי סיבוב הברגים הנמצאים על גבי המנגנון או שינוי הפוטנציומטרים על גבי המעגל המודפס של המכונה). בחלק מהמכונות ישנה תכונה המכונה "two-level claw power" אשר גורמת לכך שבתחילה על אף שהתפסנים יאחזו במלוא העוצמה באובייקט, בעת שהאובייקט מורם מוחלשת אחיזת התפסנים לאחר השהיה קצרה אשר גורמת למנוף להשמיט את הפרס חזרה.

## חוקיות
היכולת של בעלי המכונות להגדיר את מידת העוצמה של התפסנים במנוף ואת שיעורי הזכייה מעלים את השאלה אם המכונות הללו צריכות להיחשב למכונות הימורים במובן המשפטי, בדומה למכונות מזל. בארצות הברית, מכונות ה-Claw crane בדרך כלל פטורות מן החוקים המסדירים מכונות הימורים.

בתחומי שיפוט אחרים, בהם אלברטה שבקנדה, מכונות ה-Claw crane אינן חוקיות אלא אם כן השחקן רשאי לשחקן באופן חוזר ונשנה עד שהוא מצליח לזכות בפרס.

## קישורים חיצוניים

## הערות שוליים

קטגוריה:משחקי ארקייד
קטגוריה:הימורים
Papa Don't Preach

"**Papa Don't Preach**" (בעברית: "**אַבָּא אַל תַּטִּיף**") הוא סינגל של הזמרת-יוצרת האמריקאית מדונה. השיר יצא כסינגל השני מאלבום האולפן השלישי של מדונה, *[[True Blue]]*. השיר הופיע גם באלבום האוסף של מדונה משנת 2009, *[[Celebration]]*. השיר הופיע גם בגרסת רמיקס באלבום האוסף של מדונה משנת 1990, *[[The Immaculate Collection]]*.

מילות השיר מספרות על נערה צעירה שמספרת לאביה כי היא הרתה מחוץ לנישואים, והיא מתכוונת ללדת את העובר שברחם שלה, וזאת אף על פי שלצעד זה יהיו השלכות רבות ועל אף שהוא הזוי, קשה, לא אופייני ולא מקובל בשל היותה של גיבורת השיר קטינה. למעשה, שיר זה יוצא נגד ההפלות ומעודד נשים הרות שלא לבצע תהליך זה. השיר זכה להצלחה והיה לסינגל הרביעי של מדונה שהגיע למקום הראשון במצעד הסינגלים האמריקאי בילבורד הוט 100. הסינגל הגיע למעמד זהב בארצות הברית והממלכה המאוחדת.

השיר זכה בפרס הווידאו קליפים של MTV בקטגוריית "הקליפ הנשי הטוב ביותר".

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי 1986
קטגוריה:סינגלים מ-1986
קטגוריה:שירי מדונה
קטגוריה:שירים באנגלית
קטגוריה:שירים שנכתבו על ידי מדונה
קטגוריה:שירים שהופקו על ידי מדונה
קטגוריה:שירים שהופקו על ידי סטיבן בריי
קטגוריה:וידאו קליפים מעוררי מחלוקות
קטגוריה:שירים על אבות
קטגוריה:שירים על הפלה
קטגוריה:שירים עם נושאים פמיניסטיים
קטגוריה:מחלוקות סביב טענות לתועבה במוזיקה
קטגוריה:סינגלים שהגיעו למקום הראשון באיטליה
קטגוריה:סינגלים שהגיעו למקום הראשון בבלגיה
קטגוריה:סינגלים שהגיעו למקום הראשון בנורווגיה
קטגוריה:סינגלים שהגיעו למקום הראשון במצעד אירופה הוט 100
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד הבין-לאומי של אוריקון
קטגוריה:סינגלים שהגיעו למקום הראשון במצעד הסינגלים האוסטרלי
קטגוריה:סינגלים שהגיעו למקום הראשון במצעד הסינגלים האירי
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון במצעד הסינגלים של RPM
קטגוריה:סינגלים שהגיעו למקום הראשון במצעד 100 סינגלי הפופ של קאש בוקס
קטגוריה:זוכי פרס הווידאו קליפים של MTV לקליפ הטוב ביותר של אישה
קטגוריה:סינגלים בהוצאת וורנר רקורדס
קטגוריה:סינגלים בהוצאת סייר רקורדס
An Evening with Adele

**An Evening with Adele** הוא סיבוב ההופעות הראשון של הזמרת הבריטית אדל סיבוב הופעות זה נתמך על האלבום 19. סיבוב ההופעות החל ב-23 באפריל 2008 בוויילס והסתיים ב-12 ביולי 2009 בהולנד. במהלך סיבוב ההופעות הופיעה אדל באירופה, אמריקה הצפונית ואסיה.

## רשימת השירים בסיבוב ההופעות
# "Cold Shoulder"
# "Melt My Heart to Stone"
# "Daydreamer"
# "Best for Last"
# "Right as Rain"
# "Many Shades of Black"
# "First Love"
# "Tired"
# "Make You Feel My Love"
# "Untitled" (אינטרלאוד)
# "Fool That I Am"
# "Hometown Glory"
**הדרן**
# "Crazy for You"
# "That's It, I Quit, I'm Movin' On"
# "Chasing Pavements"

קטגוריה:סיבובי הופעות מ-2008
קטגוריה:סיבובי הופעות מ-2009
קטגוריה:סיבובי הופעות של אדל
קטגוריה:סיבובי הופעות בממלכה המאוחדת
אל-בוכמאל

**אַל-בּוּכַּמַ֫אל** (בערבית – **البوكمال**) היא עיר בסוריה, הידועה גם בשם **אבו כמאל**. היא שוכנת במזרח סוריה, על גדות נהר הפרת בסמוך לגבול עם עיראק. העיר משמשת מרכז אזורי לסביבתה החקלאית. בסמוך לה נמצאות עתיקות דורה אירופוס והעיר העתיקה מארי.

## היסטוריה
בתקופת העות'מאנית אל-בוכמאל עוד הייתה כפר קטן, שהיה היישוב המרכזי של תת-מחוז (קאזה) בתוך מחוז זור סנג'ק, ונשאר כך עד סוף השלטון העות'מאני בשנת 1918. בשנת 1896 הועבר הכפר הישן, שהיה בנוי מבוץ, כקילומטר במעלה נהר הפרת מכיוון שהיה בסיכון להיהרס בהצפות. הכפר החדש נבנה מאבן ונבנו בו רחובות רחבים ונוחים יותר.

הכפר והנפה שסביבו היו אזור התיישבות מרכזי של שבט אוקאידאת הערבי, והכפר כולו היה ברובו מוסלמי-סוני, מלבד קהילה נוצרית קטנה שמקורה היה בדיר א-זור ובמוסול. בשנת 1890 נמנו בכל הקאזה של אל-בוכמאל כ-15,000 תושבים.

בראשית המאה העשרים התגוררו באל-בוכמאל כ-500 תושבים, והיו בנויים בה כשמונים מבני מגורים. כמו כן שכנו בכפר משכנו של הקאימקאם (מושל הקאזה), תחנת המשטרה האזורית ומעבורת.

אל-בוכמאל נכללה במנדט הצרפתי בסוריה ולבנון החל משנת 1921, והצרפתים הפכו אותה למושב של חיל מצב גדול. ב-1946 היא הפכה לחלק מסוריה העצמאית. מיקומה הייחודי של אל-בוכמאל בגבול סוריה ועיראק הפך אותה למרכז מסחרי ופוליטי חשוב.

### מלחמת המפרץ השנייה
בסמוך לעיר, בצדו העיראקי של הגבול שוכנת העיר אל-קעיים, ששימשה לנקודת מעבר של מורדים זרים רבים מסוריה לעיראק במהלך המרד העיראקי, שפרץ לאחר פלישת הקואליציה לעיראק במלחמת המפרץ השנייה. בשנת 2005 פעלה הקואליציה באל-קעיים במבצע מסך הפלדה, בעיקר בגלל היותה שער למעבר המורדים לעיראק.

ב-27 באוקטובר 2008, במהלך המלחמה, תקפו ארבעה מסוקי קרב אמריקאיים בכפר סוקאריה שבמחוז אל-בוכמאל. לפי דיווחים בתקשורת נהרגו בתקיפה שבעה בני אדם, ארבעה מתוכם ילדים. קיפה זו הייתה התקיפה הידועה הראשונה של ארצות הברית בסוריה. שר החוץ הסורי וואליד מועלם טען, כי לפי המשפט הבינלאומי הרג אזרחים מהווה תוקפנות טרור.

### [[מלחמת האזרחים בסוריה]]
בתחילת יולי 2014, כחלק המתקפה של ארגון המדינה האסלאמית כנגד כלל הכוחות הסוריים במחוז דיר א-זור, נכבשה אל-בוכמאל וסביבתה בידי הארגון.

ב-8 בנובמבר 2017 הודיעו צבא אסד והכוחות הנאמנים לו כי כבשו את אל-בוכמאל, אולם היא נכבשה מחדש על ידי המדינה האסלאמית כעבור יומיים. עד 19 בנובמבר 2017 כבר כבשו שוב הכוחות הנאמנים לאסד את אל-בוכמאל.

ב-9 בספטמבר 2019 דווח בתקשורת על תקיפת מתקן טילים איראני הנמצא בעיירה על ידי כלי טיס, כנראה כטב"מ. אותו בסיס צבאי שהותקף נשלט על ידי מיליציות פרו-איראניות ואנשי חזבאללה. גורם ביטחוני סורי האשים את ישראל בתקיפה.

ב-29 בספטמבר 2019 נפתח מעבר הגבול בין סוריה לעיראק הסמוך לעיר, לאחר שהיה סגור במשך מאז 2012.

ב-27 באוקטובר 2023 ארצות הברית תקפה מספר בסיסים ליד אל-בוכמאל, שלטענתה היו בשימוש של משמרות המהפכה האיראניים. ארצות הברית הצהירה שהתקיפות היו בתגובה להתקפות בגיבוי איראני על בסיסיה באזור.

ב-6 בדצמבר 2024, בעקבות מתקפת המורדים כוחותיו של צבא אסד נסוגו מן העיר והעבירו את השליטה בה לידי הכורדים.

## קישורים חיצוניים

* 

## הערות שוליים

קטגוריה:סוריה: ערים
קטגוריה:יישובים בסוריה שנכבשו על ידי המדינה האסלאמית